钦定古今图书集成/明伦汇编/氏族典/第428卷 > 赵在礼
## 钦定古今图书集成/明伦汇编/氏族典/第428卷 > 赵在礼

按《五代史赵在礼传》：“在礼字干臣，涿州人也。少事刘
仁恭为军校，其后奔晋。庄宗时为效节指挥使，将魏
兵戍瓦桥关，还至贝州，军士皇甫晖作乱，推在礼。在
礼遂反，自贝州还攻魏，自称兵马留后。庄宗遣元行
钦讨之，不克，乃遣明宗代行钦。明宗至邺，军变，因入
城，与在礼合。明宗即位，拜邺都留守，求徙镇横海，历”
镇泰宁、归德、晋昌，所至邸店罗列，积赀巨万。晋出帝
时，以在礼为北面行营马步军都虞候，以击契丹。晋
亡，契丹入汴，在礼遇拽剌等，拜于马首，拽剌共侵辱
之，诛责货财，在礼不胜其愤，行至郑州，自经而卒。